“Vodo, moje si ogledalo”

Za mene je voda, slobodno ću reći, huzur(mir), a ja nikada ljepše i bolje nisam znao da odmorim dušu ako je nisam otvorio ka onoj s kojom lice umivam, ako se nisam pokorio čamcu, brodu ili jednostavnoj obali sa koje posmatram daljinu iza koje nestaju more, rijeke ili jezera. Može li mir biti ljepši, bistriji, može li mirom carovati išta drugo do nepokorljiva snaga bez boje, mirisa i okusa, bez sjaja dijamanta, a koja sjaj ima.

Naljutim se na svaki rat u svijetu koji svoj mir nije pronašao u plavetnilu vode koje joj je podarilo nebo. Ponekad poželim sklopiti oči i odvesti nas na sve obale svijeta, da laganim koracima zaplivamo u dubine za koje su nam rekli da bi se u njima otopili, oni koji ne znaju ploviti u miru niti su satkani od istog pojasa za spasavanje kao mi. Postojali su dani u kojima sam pronalazio svoj odraz lica savršeno preslikan u jezeru pred kojim stojim posramljen jer ne čujem da neko diše unutar njega. Postojali su dani u kojima sam poželio sve ljude postrojiti na mostove i reći im da se pogledaju u ogledalo bez da gledaju jesu li danas lijepi, da pogledaju malo više u sliku koju vide, da ne daju da nestane sram pred samim sobom, u kojem vide ogledalo duše koja se negdje na putu modernog svijeta izgubila. Duše koja je zaboravila na floru i faunu vodenog svijeta, da ih upitam šta to tačno piju I od čega su satkani? Šta im se to nalazi u svim tjelesnim tečnostima, u kojem su mediju odrasli prije nego su oči ka svijetu otvorili, šta je sastav svake hemijske reakcije kojom nam je objašnjeno postojanje? Šta im pomaže da preguraju dan koji liči na pustinju, i koliko im to voda nedostaje onda kada je nema? Zaustavio bih se na tom pitanju, koliko nam nešto nedostaje onda kada ga nema, I koliko nam je teško ako smo sami uzrok tome. Voda ti se ne opire, voda te voli, njeguje te svojom lahkoćom, voda ti je ljepše ogledalo od tvog najljepšeg izdanja. Pomisliš da je besmrtna i da nikada nestati neće, da ćeš zauvijek plesati na vodi, da nikada nećeš dosegnuti posljednju kap koja je prelila čašu. Ako već volimo vidjeti sebe u obrnutoj postavi iza svjetlosti, bojat ćemo se slike koju vidimo onda kada je u lošijem izdanju. Zašto onda iza sebe ostavljamo trag prljavštine i mičemo čaroliju ljepote onog što nam je dato, u amanet ostavljeno, da čuvamo? Ko sam to i kakav sam kada ne tečem, kada sam u obliku kiše i takav mi je dan, ili padam kao pahulja? Ko sam i šta sam kada nisam bistar i kada mi se misli isprepliću kao smeće koje nemarni ljudi ostavljaju svakoga dana u vodi? Ko sam i šta sam kada me truju kao kad nesvjesno vodu trujem i ja sam i time odraz sebe u njoj.

Ti, koja si moje ogledalo, oprosti mi kao nemarnom čovjeku, i oprosti cijelom nemarnom čovječanstvu koje te ne njeguje onoliko koliko vrijediš. Oprosti svima koji te dotiču bez ljubavi, koji se ne stapaju u tvojim nijansama. Čvrsto prigrli sva svoja bića koja dišu zahvaljujući tebi. Ti, koja si moje ogledalo, ne zaboravi da svaki put kada te tužnom ugledam, zapitam se vidim li sebe u tome i ko nas je to rastužio. Ja vrištao bih na tvojim vodopadima koliko si važna i koliko si bitna. Napravio bih turistički obilazak uzduž svoje Bosne, Savom i Drinom, Unom i Vrbasom, volio bih svaku boju tvojih jezera, grlio bih patke svakog tvoga potoka. Mirisao bih lopoč svake tvoje bare, volio bih što imam najljepše ogledalo na svijetu. Tebe, moje ogledalo, koje nikada ne želim nečisto ostaviti, Volio bih da svi tako vole svoja ogledala bez kojih im život ne bi bio moguć.

Kamenjaš Tarik IV-1